REDAKTSIOON
28.02.2003 määrusega nr 8

KOLMANDA   KOOSSEISU

O T S U S

Haapsalu 								27. aprill 2001 nr 106

Haapsalu Lastekeskuse
põhimääruse uue redaktsiooni
kinnitamine

Juhindudes huvialakooli seaduse paragrahvist 4 ja kohaliku omavalitsuse korralduse seaduse paragrahvi 22 lõike 1 punktist 34 Haapsalu Linnavolikogu o t s u s t a b:

1. Kinnitada Haapsalu Lastekeskuse põhimääruse uus redaktsioon (lisatud).

2. Otsus jõustub kolmandal päeval peale avalikustamist.

Andres Lipstok
Volikogu esimees

									Lisa

KINNITATUD 
Haapsalu Linnavolikogu
27.04.2001. a otsusega nr 106

HAAPSALU LASTEKESKUSE
P Õ H I M Ä Ä R U S 

Üldosa
1.	Haapsalu Lastekeskus (edaspidi lastekeskus) on Haapsalu Linnavalitsuse  hallatav haridusasutus.
2.	Punktis 1 nimetatud haridusasutuse täielik nimetus on Haapsalu Lastekeskus.
3.	Lastekeskuse  asukoht on Haapsalu linn ja aadress Ehte 8, 90503, Haapsalu linn, Lääne Maakond.
4.	Lastekeskus juhindub oma tegevuses huvialakooli seadusest ja teistest seadustest, EV Haridus- ja Teadusministeeriumi, Haapsalu Linnavolikogu (edaspidi linnavolikogu) ja Haapsalu Linnavalitsuse (edaspidi linnavalitsus) õigusaktidest ning käesolevast põhimäärusest.
5.	Lastekeskuse teeninduspiirkond on Haapsalu linna haldusterritoorium.
6.	Vabade kohtade olemasolul võib lastekeskus vastu võtta ka lapsi, kes on rahvastikuregistrisse kantud teises omavalitsuses.
7.	Lastekeskusel on oma eelarve, mille kinnitab linnavolikogu, ja pangakonto, oma nimetusega  pitsat ja sümboolika.

Põhitegevus, selle eesmärgid ja ülesanded
8.	Lastekeskus pakub lisaks haridusstandardit tagavatele koolidele lastele ja noortele täiendavaid tegevusi huvitegevuseks ja isiksuse arenguks vastavalt õpilaste soovidele ja eeldustele.
9.	Lastekeskusi eesmärgiks on:
9.1.	laste ja noorte isiksuse arendamine, vastastikuse lugupidamise ja vastutustunde kasvatamine, suhtlemisoskuse arendamine;
9.2.	laste ja noorte võimete ja annete avastamine ja arendamine, abistamine tulevase elukutse valikul;
9.3.	eri huvide ja arengutasemega noorte ühistegevuse ja nende omaalgatusliku initsiatiivi toetamine vaba aja sisustamisel;
9.4.	eesti rahvuskultuuri järjepidevuse tagamine
10.	Lastekeskus ülesanded oma eesmärkide realiseerimiseks on:
10.1.	luua lastele ja noortele tingimused valitud huvialadega tegelemiseks eri õppevormides;
10.2.	kindlustada järjepidev õppe- ja kasvatustöö, arvestades laste ja noorte huve, eeldusi ja ettevalmistustaset;
10.3.	leida lastele ja noortele võimalused vaba aja mitmekülgseks sisustamiseks;
10.4.	korraldada õpilaskontserte, etendusi, näitusi, võistlusi jt kultuuriüritusi;
10.5.	teha koostööd teiste huvialakoolide, laste- ja noorsooorganisatsioonidega, üldhariduskoolidega.
11.	Lastekeskus võib oma põhitegevuse kõrval ning seda kahjustamata korraldada seminare ja kursusi täiskasvanutele, arendada kontserdi- ja näitusetegevust, välja üürida ruume ning osutada muid tasulisi teenuseid.

Õppekorraldus
12.	Lastekeskuse õppekorralduse aluseks on direktori poolt kinnitatud õppeprogramm, mis määratleb konkreetse eriala, kursuse õppe-eesmärgid, õppeaja kestuse, õppetöö mahu ning korralduse (üritused, õppesõidud, matkad jm).
13.	Lastekeskuse asjaajamise keeleks on eesti keel.
14.	Õppetöö lastekeskuses toimub eesti keeles. Venekeelse õpilaskontingendi ja pedagoogide olemasolul võib õppekeelena kasutada vene keelt.
15.	Õppetöö lastekeskuses toimub üldhariduskoolide õpilastele õppetööst vabal ajal, täiskasvanuile tööst vabal ajal ning laste ja noorte vabatahtlikkuse alusel.
16.	Õppeaasta jaguneb kaheks poolaastaks ning koosneb 35 õppenädalast.
17.	Õppeaasta ja õppevaheaegade kestuse määrab EV Haridus- ja Teadusministeerium.
18.	Lastekeskuse õppe- ja kasvatuskorralduses kasutatakse järgmisi õppevorme ja meetodeid:
18.1.	praktilised õppetunnid ja teoreetiline õpe rühmades vastavalt valitud huvialal;
18.2.	individuaaltunnid;
18.3.	eri kursused ja enesetäiendusprojektid;
18.4.	võistlused, kontserdid, etendused, näitused jt kultuuriüritused;
18.5.	temaatilised laagrid, matkad, ekskursioonid.
19.	Õppimine lastekeskuses on tasuline. Õppetasust vabastamise ning soodustuste andmise korra ja õppetasu suuruse kinnitab lastekeskuse hoolekogu ettepanekul linnavalitsus.
20.	Lastekeskuses on lubatud moodustada ka täiskasvanute tasulisi õpperühmi.

Õpilaste HUVIkooli vastuvõtmise, SEALT väljaarvamise ja SELLE lõpetamise kord
21.	Lastekeskusse võetakse vastu selleks vajalikke eeldusi omavaid õpilasi avalduse alusel.
22.	Vormikohase avalduse lapse õppima asumiseks ja rahvastikuregistri väljavõtte lapse elukohajärgsest omavalitsusest esitab lapsevanem (hooldaja) lastekeskusele, võttes sellega endale vastutuse ja kohustuse luua lapsele arenemiseks vajalikud tingimused.
23.	Kui õpilane on kantud rahvastikuregistrisse mõnes teises omavalitsuses, peab lapsevanem (hooldaja) esitama avalduse juurde ka selle omavalitsuse garantiikirja kohamaksu tasumiseks Haapsalu linnale.
24.	Kui punktis 23 nimetatud omavalitsus keeldub garantiikirja andmisest ja kohamaksu tasumisest võib kohamaksu tasuda ka vanem (hooldaja). Kui kohamaksu tasumisega ei ole nõus ka avalduse esitanud lapsevanem, keeldub lastekeskus lapse lastekeskusse vastuvõtmisest.
25.	Õpilane kustutatakse õpilaste nimekirjast:
25.1.	õppeasutuse või õppeetapi lõpetamisel;
25.2.	elama asumisel väljapoole õppeasutuse tegevuspiirkonda;
25.3.	kui pole täidetud punktid 23 ja 24;
25.4.	tervislikel põhjustel;
25.5.	õppetasu võlgade tõttu;
25.6.	õppeasutuse kodukorra ja üldtunnustatud käitumisnormide rikkumisel;
25.7.	muudel põhjustel.
26.	Õpilaste nimekirjast kustutamise aluseks on:
26.1.	lapsevanema avaldus (punktid 25.2, 25.4 ja 25.7);
26.2.	õppenõukogu otsus (punktid 25.1 ja 25.6);
26.3.	hoolekogu otsus (punktid 25.3 ja 25.5).
27.	Muudatused õpilaste nimekirjas vormistatakse lastekeskuse direktori käskkirjaga.

Õpilased ja nende vanemad; nende õigused ja kohustused
28.	Õpilasel on õigus:
28.1.	kasutada kooli ruume ja õppevahendeid täiendava tasuta;
28.2.	saada õppemaksusoodustust selleks ettenähtud summadest ja kehtestatud korras;
28.3.	saada lastekeskuse direktorilt teavet koolikorralduse ja õpilaste õiguste kohta;
28.4.	lahkuda koolist enne selle täieliku kursuse lõpetamist;
28.5.	õppenõukogu otsusega mittenõustumise korral pöörduda kooli hoolekogu või kooli üle järelvalvet teostava ametiisiku poole.
29.	Õpilane on kohustatud:
29.1.	järgima lastekeskuse põhikirja ja täitma lastekeskuse kodukorda;
29.2.	kohusetundlikult osa võtma õppetööst õppeprogrammi määratud mahus;
29.3.	aegsasti teatama puudumistest haiguse tõttu vm mõjuvatel põhjustel;
30.	Õpilasele avaldatakse tunnustust ja laitust lastekeskuse kodukorras ettenähtud korras.
31.	Õpilase poolt lastekeskusele tekitatud ainelise kahju hüvitab õpilane või tema seaduslik esindaja vastavalt tekitatud tegelikule kahjule.
32.	Lastekeskus hoolitseb õpilase tervise kaitse eest koolis viibimise ajal ning koostab otstarbeka päevakava.
33.	Lapsevanematel on õigus:
33.1.	nõuda vajalike tingimuste loomist laste mitmekülgseks arenguks, aidates ise kaasa nende tingimuste kujundamisele;
33.2.	olla valitud lastekeskusi hoolekogu liikmeks;
33.3.	osaleda lastekeskusi töös ja juhtimises hoolekogu liikmeteks valitud vanemate kaudu.
34.	Täisealisena õppima asunule laienevad õpilase õigused ja kohustused ning lapsevanema õigused ja kohustused.
35.	Lapsevanemad on kohustatud:
35.1.	tasuma õppetasu linnavalitsuse poolt kinnitatud ulatuses ja korras;
35.2.	looma lapsele soodsad tingimused arenemiseks.
36.	Lastekeskuse ja kodu koostöö koordineerimiseks kutsub lastekeskuse juhtkond kokku lastevanemate koosoleku vähemalt üks kord aastas.

Personali õigused ja kohustused
37.	Lastekeskusi personaliks on direktor, pedagoogid  ja teised töötajad.
38.	Lastekeskusi personali koosseisu määrab direktor kooskõlastatult linnavalitsusega.
39.	Pedagoogi vaba ametikoha täitmiseks korraldab kooli direktor hoolekogu ettepanekul ja hoolekogu kinnitatud korras konkursi.
40.	Pedagoogi ametikohale vastavuse määramine toimub atesteerimisel. Pedagoogide kvalifikatsiooninõuded ja atesteerimise tingimused ja kord on määratud Haridusministri poolt kinnitatud üldhariduskoolide “Pedagoogide kvalifikatsiooninõuete” ja “Pedagoogide atesteerimise tingimuste ja korraga”.
41.	Pedagooge tasustatakse tegeliku pedagoogilise koormuse järgi, mis määratakse iga õppeaasta alguses.
42.	Teiste töötajate tasustamine toimub vastavuses valitsusasutuste hallatavate riigiasutuste töötajate palgaastmetele ja kuupalgamääradele.
43.	Lastekeskuse personali ülesanded ja kohustused, õigused ja vastutus määratakse kindlaks lastekeskuse põhimääruse, töösisekorraeeskirjade, kodukorra, ametijuhendite ja töölepingutega, mis on kooskõlas tööseadustega ja muude pedagoogide teenistust reguleerivate õigusaktidega.
44.	Pedagoogide ja teiste töötajate tööle võtmine, töökoormuse või -tingimuste muutumine, töölt vabastamine, puhkusele lubamine jm töötamist puudutavad asjaolud vormistatakse õppeasutuse juhi käskkirjaga.
45.	Pedagoogidel ja teistel töötajatel on õigus:
45.1.	saada teavet oma tööd ja töötingimusi puudutavate dokumentide kohta;
45.2.	taotleda võimalust täiendkoolituseks;
45.3.	avaldada arvamust kooli tööd ning arengut puudutavates küsimustes.
46.	Pedagoogide üldised kohustused:
46.1.	töötada vastutustundega lähtudes kehtivatest õppeprogrammist;
46.2.	säilitada ja täiendada kvalifikatsiooni;
46.3.	tagada õpilaste võimetekohane areng;
46.4.	hoolitseda õppetööks vajalike materjalide ja vahendite täiendamise eest;
46.5.	võtta osa lastekeskuse poolt korraldatavatest üritustest;
46.6.	täita õppetööd kajastavaid dokumente vastavalt Haridus- ja Teadusministeeriumi poolt kehtestatud nõuetele.

Õppeasutuse juhtimine
47.	Lastekeskust juhib direktor, kellel on arvestatava vähemalt 5- aastase pedagoogilise töö kogemuse kõrval haridusalane kõrgharidus.
48.	Lastekeskuse direktoriga sõlmib töölepingu, muudab ning lõpetab selle seaduses sätestatud korras, aga samuti kuulutab välja konkursi direktori vaba ametikoha täitmiseks linnavalitsus kooskõlastatult kooli hoolekoguga.
49.	Direktori ülesanne on tagada lastekeskuse tulemuslik töö ning kodukord, juhtida kooli õppe- ja kasvatustegevust ning majandus- ja finantstegevust koostöös hoolekoguga ja õppenõukoguga.
50.	Direktor:
50.1.	on oma töölepingu kehtivuse ajal lastekeskuse seadusjärgne esindaja;
50.2.	vastutab lastekeskuse tegevuse ja üldise arengu eest;
50.3.	koostab lastekeskuse eelarvekava, mis on eelnevalt läbi arutatud ja heaks kiidetud hoolekogu ja linnavalitsuse poolt ning esitab selle kinnitamiseks linnavolikogule ja vastutab selle täitmise eest;
50.4.	tagab õpilaskonna ja töötajaskonna komplekteerimise;
50.5.	kooskõlastatult lastekeskuse hoolekoguga määrab kindlaks õppeasutuse struktuuri, moodustab vajaduse korral osakondi jm õppekorraldust teostavaid üksusi; koostab ja kehtestab kodukorra, ametijuhendid jt tööalast suhtlemist korraldavad dokumendid;
50.6.	sõlmib, muudab ja lõpetab töölepingud lastekeskuse pedagoogide jt töötajatega;
50.7.	koostab EV Haridus- ja Teadusministeeriumi kinnitatud raamõppekavade järgi kooli tunnijaotusplaanid ning esitab need läbivaatamiseks õppenõukogule;
50.8.	määrab pedagoogilised koormused vastavalt õppekavadele ja tunnijaotuskavale kooskõlas pedagoogidega sõlmitud töölepingute tingimustega;
50.9.	ergutab ja karistab töötajaid;
50.10.	kutsub kokku õppenõukogu koosolekuid ja muid lastekeskusele vajalikke nõupidamisi;
50.11.	vormistab õpilas- ja töötajaskonda puudutavad ning lastekeskuse juhtimisel langetatud otsused käskkirjaga;
50.12.	vastutab lastekeskuse vara säilimise ja sihtotstarbelise kasutamise eest vastavalt Haapsalu linnavara valdamise, kasutamise ja käsutamise korrale;
50.13.	tagab personalile ohutud töötingimused; tutvustab töötaja tööle võtmisel, samuti töötamise ajal töökorra, töökaitse ja tuleohutuse nõudeid;
50.14.	on aruandekohustuslik lastekeskuse hoolekogu ja linnavalitsuse ees.
51.	Lastekeskusel on õppetegevuse arendamiseks, analüüsimiseks ja juhtimiseks vajalike otsuste vastuvõtmiseks õppenõukogu, mille liikmeteks on kõik lastekeskuse pedagoogid. Õppenõukogu koosolekuid juhatab direktor.
52.	Õppenõukogu:
52.1.	arutab lastekeskuse arengu-ja tegevuskavasid;
52.2.	määrab kindlaks õpilaste tunnustamise ja karistamise üldpõhimõtted ning otsustab nende rakendamise üle;
52.3.	koguneb vähemalt neli korda aastas: iga õppeaasta algul, iga õppeperioodi lõpul ning enne eksamiperioodi algust;
52.4.	arutab muid õppekorraldusi ning õpilaste arenguga seotud küsimusi ning annab hinnangu õppetulemustele.
53.	Lastekeskuse õppenõukogu töö korraldamise aluseks on õppenõukogu põhimäärus, mille kinnitab direktor.
54.	Lastekeskuse hoolekogu on Huvialakooli seaduse alusel lastekeskuse juures alaliselt tegutsev organ, kelle ülesanne on lastekeskuse tööks ning õppetegevuse edukaks kulgemiseks vajalike tingimuste loomisele kaasaaitamine.
55.	Lastekeskuse hoolekogu liikmeteks on pedagoogide, linnavolikogu, lastevanemate, vilistlaste ja kooli toetavate organisatsioonide esindajad.
56.	Lastekeskuse hoolekogu töö korraldamise aluseks on hoolekogu põhimäärus, milles sätestatakse hoolekogu pädevus, õigused, kohustused ja vastutus.
57.	Hoolekogu moodustab ja põhimääruse kinnitab linnavalitsus.

LastekeskusE finantseerimine, aruandlus ja järelvalve
58.	Lastekeskuse põhitegevust finantseeritakse Haapsalu linna eelarvest ja muudest allikatest saadud vahenditest.
59.	Lastekeskuse tegevuse finantseerimisel osalevad lapsevanemad ja täiskasvanud õpilased, tasudes õppetasu, mida kasutatakse õppekulude osaliseks katmiseks.
60.	Lastekeskuse õppetasu määrad, sellest vabastamise ja soodustuste andmise korra ning tasumise korra kehtestab lastekeskuse õppenõukogu ja hoolekogu ettepanekul linnavalitsus.
61.	Lastekeskusel on õigus põhitegevuse finantseerimise eesmärgil saada tulu (punktis 11 märgitud kõrvaltegevustest), võtta vastu sihtannetusi sponsoritelt ning taotleda toetusi fondidelt arenguprojektide finantseerimiseks.
62.	Lastekeskuse finantstegevust juhib lastekeskuse direktor, kui kooli asutaja ei ole otsustanud teisiti.
63.	Lastekeskuse vara valdamise, kasutamise ja käsutamise korra aluseks on Haapsalu linnavara valdamise, kasutamise ja käsutamise kord.
64.	Lastekeskuse raamatupidamisarvestust peetakse õigusaktidega kehtestatud korras linnavalitsuse raamatupidamises.
65.	Lastekeskuse eelarve täitmise aruande kinnitab linnavolikogu.
66.	Lastekeskus esitab oma tegevuse kohta statistilise aruande õigusaktidega kehtestatud korras.
67.	Järelvalvet lastekeskuse tegevuse üle teostab linnavalitsus.
68.	Haridus- ja Teadusministeeriumil on õigus kooskõlastatult kooli omanikuga moodustada ja lähetada ekspertgruppe lastekeskuse tegevuse taseme hindamiseks.
69.	Järelvalvet teostava organi poolt avastatud puudused tuleb kõrvaldada ettenähtud tähtajaks.

Ühinemine, jagunemine ja tegevuse lõpetamine
70.	Lastekeskuse ühinemise, jagunemise või tegevuse lõpetamise üle otsustab kooli asutaja.
71.	Lastekeskuse ühinemine teise õppeasutusega, jagunemine iseseisvateks asutusteks ning tema tegevuse lõpetamine võib toimuda kas kooli hoolekogu ettepanekul või kooli asutaja algatusel.
72.	Lastekeskuse ühinemisest, jagunemisest või tegevuse lõpetamisest teatab direktor õpilastele, lastevanematele, pedagoogidele jt töötajatele ning volikogu esimees EV Haridus- ja Teadusministeeriumile vähemalt neli kuud enne kavandatud muudatuste teostamist.
73.	Ühinemist, jagunemist või tegevuse lõpetamist korraldab asutaja poolt moodustatud komisjon.
74.	Tegevuse lõpetanud lastekeskuse vara, õigused ja kohustused lähevad üle kooli asutajale või tema määratud asutusele.

RAKENDUSSÄTTED
Käesoleva põhimääruse punkti 25.3. alusel võib lastekeskuse nimekirjast kustutada õpilasi, kes on lastekeskuse õpilaste nimekirja võetud alates 15. maist 2001. a.